tartuNLP/wikipedia-smugri-20251201 huggingface dataset:
Radkersburg Umgebung

Radkersburg Umgebung (sloveeni: "Žabakovci") oli vald Austrias Steiermargi liidumaal Kagu-Steiermargi ringkonnas. 2015. aastast on see Bad Radkersburgi valla osa.
Deutsch Goritz

Deutsch Goritz on vald ("Gemeinde") Austrias Steiermargi liidumaal Kagu-Steiermargi ringkonnas.
Edelsbach bei Feldbach

Edelsbach bei Feldbach on vald ("Gemeinde") Austrias Steiermargi liidumaal Kagu-Steiermargi ringkonnas.
Tongo Doumbia

Tongo Hamed Doumbia (sündinud 6. augustil 1989 Vernon's) on Prantsusmaal sündinud Mali jalgpallur, kes mängib kaitsva poolkaitsjana Austraalia kõrgliigaklubis Western United.
Ta alustas klubikarjääri Prantsusmaal. Suurema läbimurde saavutas ta Prantsusmaa kõrgliigaklubis Stade Rennais, kus ta mängis aastatel 2009–2012. Klubikarjääri jooksul on ta mänginud veel Inglismaa klubis Wolverhampton Wanderers (2012–2013), Prantsusmaa kõrgliigaklubides Valenciennes (2013–2014) ja Toulouse (2014–2017), Horvaatia kõrgliigaklubis Zagrebi Dinamo (2017–2018), Araabia Ühendemiraatide klubis Ajman (2019) ning Kasahstani kõrgliigaklubis Aktobe (2021–2022).
2022. aasta augustis sõlmis ta lepingu Western Unitediga.
Mali jalgpallikoondises debüteeris Doumbia 27. mail 2012 sõprusmängus Elevandiluuranniku vastu. Ta kuulus Mali koondisse 2015. aasta Aafrika rahvaste karikavõistlustel.
Eadui psalter

Eadui psalter on 11. sajandi esimesest poolest pärinev ja 12. sajandil täiendatud illumineeritud psalter, mis on nimetuse saanud anglosaksi munga, kirjutaja ja kunstniku Eadwig Basani järgi (kirjutatakse ka Eadui). Eadwig oli Canterbury katedraali (Christ Church) kloostrikogukonna munk ja teda peetakse üheks oma aja osavamaks illumineerijaks. Käsikiri asub Briti Raamatukogus kohaviida Arundel MS 155 all.
Kirjeldus.
Raamat koosneb 193 pärgamentlehest mõõdus 290 x 210 mm, tekstivälja suurus on 215 x 160 mm. Tekst on kirjutatud karolingide minusklis ja anglosaksi minuskelkirjas ("Anglo-Saxon vernacular minuscule"), hilisemad lisandused on tehtud varagooti ja gooti kirjas. 
Käsikiri on vallutuseelsel Inglismaal loodud säilinud psaltritest kõige rikkalikuma kujundusega. See on kaunistatud kolme ülevoolavalt dekoreeritud lehtkullatud initsiaaliga, mida ümbritsevad mitmevärvilised äärised. Käsikirja lõpus on pilt rühmast munkadest, kes esitlevad püha Benedictuse kloostrireegli ümberkirjutust pühakule endale. Selles kujutises on nähtud Eadwigi enda kogukonda või vähemasti on arvatud, et rühmas võib olla teiste seas Eadwigi autoportree. Käsikirja uurimine tänapäevaste meetoditega on ilmutanud, et pühaku rüül asuvad kolmes ülemises neliksiirus sõnad "Castus" ('kasinus'), "Humilis" ('alandlikkus') ja "Obediens" ('kuulekus') – kolm voorust, mis olid Benedictuse reeglis olulisel kohal.
Lisaks psalmidele on käsikirjas palvetekstid, hümnid ja muud usulise sisuga laulud, samuti kalender ja ülestõusmispühade aja väljaarvutamise tabelid. Käsikirja näib olevat kasutatud Canterburys pikka aega, osa materjali on lisatud 12. sajandil.
Mads Roerslev

Mads Roerslev Rasmussen (sündinud 24. juunil 1999 Kopenhaagenis) on Taani jalgpallur, kes mängib paremkaitsjana Inglismaa Premier League'i klubis Brentford.
Ta alustas klubikarjääri Taani klubis København. Klubi põhimeeskonnas debüteeris ta 26. oktoobril 2016 Taani karikavõistluste mängus Jammerbugti vastu ja lõi selles mängus ka värava. Hooajal 2016/17 debüteeris Roerslev ka Taani kõrgliigas. 2017. aastal oli ta lühikest aega laenul Rootsi kõrgliigaklubis Halmstads BK ja 2019. aastal Taani kõrgliigaklubis Vendsyssel FF.
2019. aasta augustis sõlmis ta lepingu Brentfordiga, mis mängis toona Inglismaa esiliigas. 2021. aastal kindlus ta Brentfordiga pääsu Inglismaa kõrgliigasse. 2. jaanuaril 2022 lõi ta mängus Aston Villa vastu oma esimese värava Inglismaa kõrgliigas; Roerslev värav 83. minutil osutuks ka võiduväravaks. Lisaks andis Roerslev selles mängus Brentfordi esimese värava löönud Yoane Wissale väravasöödu.
Aastatel 2015–2021 mängis Roerslev Taani noortekoondistes.
Juodkaičiai

Juodkaičiai on küla Leedus Skuodase rajoonis Ylakiai vallas Läti piiri ääres. Juodkaičiai jääb valla keskusest Ylakiaist 12 kilomeetri kaugusele. Külas on kaks Juodkaičiai kalmistut.
Kaltys

Kaltys on küla Leedus Skuodase rajoonis Ylakiai vallas Läti piiri ääres. Kaltys jääb Kaltise jõe kaldale.
Külla jääb osaliselt Apšė biosfääri polügoon. Külas on Kaltysi kalmistu.
Skypstys

Skypstys (žemaidi "Skīpstīs") on küla Leedus Skuodase rajoonis Ylakiai vallas Läti piiri ääres. Skypstys jääb Kaltise jõe kaldale. Külas on kaks kalmistut.
Kiili Kunstide Kool

Kiili Kunstide Kool on huvikool Harju maakonnas Kiilis, kus saab õppida nii muusikat kui ka kunsti. Õppetegevus toimub kolmes hoones: peahoones aadressil Nabala tee 12 on muusikaosakond ja Kiili Rahvamaja; Kiili Lasteaia ruumides aadressil Kooli 9 on muusikaosakonna ettevalmistusklassid ja beebikool; Kiili vallamaja hoones aadressil Nabala tee 2a on kunstiosakond.
Kool asutati 1990. aastal. Õppetegevus algas 3. septembril 1990 Kiili Rahvamaja ruumides.
Rukiškė

Rukiškė on küla Leedus Skuodase rajoonis Ylakiai vallas. Külas on Rukiškė kalmistu.
Arenbergi evangeliaar

Arenbergi evangeliaar on aastail 1000–1020 Canterburys loodud käsikirjaline illumineeritud evangeliaar. Asub tänapäeval Pierpoint Morgani Raamatukogus kohaviida MS M.869 all.
Kirjeldus.
Evangeliaar koosneb 167 pärgamentlehest mõõdus 302 x 191 mm. Tekst on kirjutatud ühes 28 reast koosnevas veerus. Käsikirja kaunistavad viis terve lehe suurust miniatuuri - Kristuse ristilöömine Kolgatal käsikirja alguslehel ja nelja evangelisti portreed, kaheksa kaanonitahvlit, kokku neli "incipit"-lehekülge, iga evangeeliumi alguses, mis on kaunistatud kulla ja mitmevärvilise kirjaga.
Kunstnikku on peetud samaks, kes töötas Harley psaltri (London, British Library, Harley MS 603) illumineerijana.
Liaudiškiai

Liaudiškiai (žemaidi "Liaudėškē") on küla Leedus Skuodase rajoonis Ylakiai vallas Läti piiri ääres. Liaudiškiai jääb Kaltise jõe kaldale.
Strėliškiai

Strėliškiai on küla Leedus Skuodase rajoonis Ylakiai vallas Läti piiri ääres.
Hüperviisor

Hüperviisor, mida tuntakse ka virtuaalmasinate monitorina, on tarkvaraprogramm, mis võimaldab mitmel operatsioonisüsteemil jagada ühte riistvara host'i. 
See loob füüsilises arvutis virtuaalse keskkonna, mis võimaldab mitut virtuaalset masinat ühel füüsilisel hostil käivitada. 
Iga virtuaalmasin töötab oma operatsioonisüsteemiga ja seda saab iseseisvalt taaskäivitada, sulgeda või peatada, ilma et see mõjutaks teisi virtuaalmasinaid või host-süsteemi.
Hüperviisoreid kasutatakse tavaliselt pilvandmetöötlus- ja virtualiseerimiskeskkondades, kus need võimaldavad luua virtuaalservereid, lauaarvuteid ja muid ressursse, millele on võimalik kaugjuurdepääs. 
Samuti võimaldavad nad administraatoritel tõhusalt ja paindlikult hallata ja jaotada erinevatele virtuaalmasinatele ressursse, näiteks protsessorit, mälu ja salvestusruumi.
On olemas kahte peamist tüüpi hüperviisoreid: 1. tüüpi (ehk natiivsed, paljas metallist) hüperviisorid, mis töötavad otse vastuvõtva riistvara peal, ja 2. tüüpi (ehk hostitud) hüperviisorid, mis töötavad vastuvõtva operatsioonisüsteemi peal. 
Mõlemal tüübil on omad eelised ja puudused ning valik, millist tüüpi kasutada, sõltub keskkonna erinõuetest.
Näited hüperviisoritehnoloogiatest on Microsoft Hyper-V, Oracle VirtualBox. 
Hyper-V on Microsoft Hyper-V, koodnimega Viridian, on emakeelne hüperviisor; sellega saab luua virtuaalmasinaid 32 &amp;-64 bitise Windowsiga töötavatel süsteemidel. VirtualBox on platvormideülene virtualiseerimisrakendus. Sellel on väga modulaarne disain, millel on hästi määratletud sisemised programmeerimisliidesed.
Skliaustė

Skliaustė on küla Leedus Skuodase rajoonis Ylakiai vallas. Küla jääb Losise jõe äärde.
Ungheni

Ungheni on linn Moldovas, Ungheni rajooni halduskeskus. Ungheni asub Pruti jõe vasakul kaldal Rumeenia piiri ääres. Unghenis asub piiripunkt.
Asulat on esmamainitud 1462. aastal. Unghenit on ürikutes praeguse nimega esimest korda mainitud 1645. aastal. Linnaõigused sai Ungheni 26. augustil 1940.
Moldova 2004. aasta rahvaloenduse andmetel oli Ungheni elanikest moldovlasi/rumeenlasi 84,90%, ukrainlasi 7,66%, venelasi 6,41%, bulgaarlasi 0,19% ja gagauuse 0,12%.
Bučiai

Bučiai (žemaidi "Botē") on küla Leedus Skuodase rajoonis Ylakiai vallas. Külas on Bučiai kalmistu ja Skysčiai kalmistu.
Kiernan Dewsbury-Hall

Kiernan Frank Dewsbury-Hall (sündinud 6. septembril 1998 Nottinghamis) on Inglismaa jalgpallur, kes mängib poolkaitsjana Premier League'i klubis Leicester City.
Leicester City noorteakadeemiaga liitus ta 2006. aastal. Esimese profilepingu sõlmis ta klubiga 2017. aastal. Klubi põhimeeskonnas debüteeris ta 24. jaanuaril 2020 Inglismaa karikavõistluste mängus Brentfordi vastu. Seejärel suundus ta hooaja lõpuni laenule Inglismaa tugevuselt neljanda liiga klubisse Blackpool, kus ta lõi kümne mänguga neli väravat. Hooajal 2020/21 oli ta laenul Inglismaa esiliigaklubis Luton Town, kus kuulus terve hooaja jooksul klubi põhikoosseisu. Hooaja lõpus pälvis Dewsbury-Hall Luton Townis mitu auhinda, sealhulgas valiti ta mängijate poolt klubi hooaja parimaks mängijaks.
Inglismaa kõrgliigas debüteeris ta Leicester City meeskonnas 28. augustil 2021 mängus Norwich City vastu. Klubi meeskonnas lõi ta esimese värava sama aasta 10. detsembril UEFA Euroopa Liiga alagrupimängus Napoli vastu. Inglismaa kõrgliigas lõi ta esimese värava 10. aprillil 2022 mängus Crystal Palace'i vastu. Hooajal 2021/22 jõudis ta Leicester Cityga UEFA Euroopa Konverentsiliigas poolfinaali, kus kaotati Itaalia klubile AS Roma. Seitsme mänguga lõi Dewsbury-Hall Konverentsiliigas ühe värava ning ta valiti Konverentsiliiga hooaja sümboolsesse koosseisu. 2022. aasta juunis sõlmis ta Leicester Cityga uue viieaastase lepingu.
Ungheni (Rumeenia)

Ungheni (rumeeniakeelne nimetus kuni 1925. aastani Nirașteu, ungari keeles "Nyárádtő", saksa keeles "Nyaradfluß") on linn Rumeenias Transilvaanias Mureși maakonnas. Ungheni asub maakonnakeskusest Târgu Mureșist ligikaudu 10 km edelas.
Linna haldusalasse kuulub kuus küla: Cerghid ("Nagycserged"), Cerghizel ("Kiscserged"), Morești ("Malomfalva"), Recea ("Recsa"), Șăușa ("Sóspatak") ja Vidrasău ("Vidrátszeg").
2011. aasta rahvaloenduse andmetel oli Ungheni elanikest rumeenlasi 72,55%, mustlasi 14,06%, ungarlasi 8,35% ja teistest rahvustest inimesi 0,01%. Rahvus oli teadmata 5,01%-l elanikest.
Ungheni haldusalasse kuuluvas Vidrasăus asub Târgu Mureși Transilvaania rahvusvaheline lennujaam.
Kiviõli Kunstide Kool

Kiviõli Kunstide Kool on huvikool Ida-Virumaal Lüganuse vallas Kiviõli linnas aadressil Vabaduse puiestee 6.
Kiviõli Kunstide Kooli musikaõppes saab õppida akordionit, viiulit, mandoliini, kitarri, kannelt, harfi, klaveri, puhk- ja löökpille ja laulu.
Kiviõli Kunstide Kooli direktor on Jaanus Põlder.
Kohila Kunstide Kool

Kohila Kunstide Kool on huvikool Rapla maakonnas Kohilas aadressil Viljandi mnt 37. Kool tegutseb Tohisoo mõisa peahoones.
Muusikakoolis saab õppida klaverit, viiulit, akordionit, trompetit, trombooni, metsasarve, flööti ning muusikastuudios kitarri ja löökpille.
Õppeasutus asutati 24. septembril 1992. Aastani 1994 kandis see nime "Kohila Koolitus- ja Kultuurikeskus" ja seejärel aastani 2022 nime "Kohila Koolituskeskus".
Cercamon

Cercamon (oksitaani hääldus [seɾkɔˈmun]; tegutses u 1135–1145) oli üks varasemaid trubaduure. Teda peetakse "planh"i, tentsooni ja võib-olla ka sirventeesi juurutajaks trubaduuriluulesse; tema pastorellidest pole ükski säilinud.
Eluloolist.
"Cercamon" tähendab oksitaani keeles maailmarändurit, trubaduuri päris nimi ja igasugused eluloolised andmed on teadmata. Arvatud on, et ta võis olla Gascogne'ist pärit meelelahutaja, kes enamiku ajast teenis Guillaume X d'Aquitaine'i ja võib-olla Eble II de Ventadorni õukondades, kuid tema nimi võib vihjata tema sagedasele ringirändamisele.
Looming.
Säilinud on seitse teksti, mille autorsus on kindlalt talle omistatud, umbes kaheksa teksti on oletatava autorsusega, kuid ühtegi tema meloodiat pole teada. Kaasaegsete teadete järgi olevat kuulsad olnud tema pastorellid, kuid selles žanris pole Cercamonilt ühtegi säilinud teksti. Teda on peetud Marcabru õpetajaks, kuid pigem saab Cercamoni tekstide varal oletada, et ta õppis palju Marcabrult, samuti Guillaume IX d'Aquitaine'ilt. Cercamoni stiil on malbe ja selge ("trobar leu"), tema teemad keskenduvad tõelisele armastusele, mida luuletaja eristab abielurikkumisega seotud armastusest.
Välislingid.
Cercamon: Complete Works. - trobar.org
Kohtla-Järve Kunstide Kool

Kohtla-Järve Kunstide Kool on huvikool Ida-Viru maakonnas Kohtla-Järvel aadressil Kalevi tänav 37.
1950. aastal alustas aadressil Lai tänav 5 tööd "Kohtla-Järve Lastemuusikakool". 1982. aasta novembris kolis kool aadressile Vahtra tänav 27. Kui 1994. aasta sügisel alustas esimene kunstiosakonna kursus, sai kool nimeks Kohtla-Järve Kunstide Kool. 2000. aastal alustas tööd estraadiosakond. Alates 2008. aasta juulist tegutseb kool endise kutsekooli hoones aadressil Kalevi tänav 37.
Boeing P-8 Poseidon

Boeing P-8 Poseidon on Ameerika Ühendriikide mitmeotstarbeline merepatrull-lennuk, mida arendab ja toodab Boeing Defense, Space &amp; Security. See põhineb Boeing 737-800 reisilennukil. P-8 Poseidon arendati välja Ameerika Ühendriikide mereväe tellimusel.
P-8 Poseidon täidab allveelaevatõrje, laevatõrje, luure ja jälgimisülesandeid. See on varustatud torpeedodega, laevatõrjerakettidega Harpoon ja muude relvadega ning võib veesata väikeseid poisid.
P-8 merepatrull-lennukeid kasutab Ameerika Ühendriikide merevägi, India merevägi, Austraalia kuninglik õhuvägi ja Suurbritannia kuninglik õhuvägi. Lennuki on tellinud Norra ja Uus-Meremaa õhuväed ning Lõuna-Korea ja Saksamaa mereväed.
Kuusalu Kunstide Kool

Kuusalu Kunstide Kool (ka Hugo Lepnurme Kuusalu Kunstide Kool) on huvikool Harju maakonnas Kuusalus. Alates 2013. aastast on kooli direktor Paul Himma.
1976. aastal avati Kuusalu Keskkoolis lastevanemate soovil, Kuusalu Keskkooli õppealajuhataja Kalju Rea initsiatiivil, Mare Russaku eestvedamisel ja keskkooli direktori Laine Kadajase toetusel muusikaklass. Esimesed õpetajad olid Niina ja Taavi Esko, Mai Võlumägi ja Mare Russak. See oli süstemaatilise muusikahariduse algus Kuusalus. 1988. aastal õnnestus jätkata "Kuusalu Muusikakoolina". 2010. aastal avati kunstiosakond ja alates sellest ajast on kooli nimi Kuusalu Kunstide Kool. Lisaks individuaalsele pilliõppele tegutseb koolis palju ansambleid, laulustuudio ja sümfooniaorkester.
Kuusalu Kunstide Kooli orkester.
Kuusalu Muusikakooli sümfoniettorkester asutati 2009. aastal. Orkester koosneb kooli 9–17aastastest õpilastest ja selle orkestri töös osalevad ka kooli õpetajad. Orkester on 30-liikmeline. 
2012. aasta aprillis osales orkester Kuusalu Keskkoolis Eino Tambergi opereti "Odüsseus" lavastuses ning 2014. ja 2015. aasta augustis koostöös Veljo Tormise Kultuuriseltsiga Kuusalu Laurentsiuse kiriku aias ja Viinistu Kunstimuuseumi katlamajas Tauno Aintsi ja Urmas Lennuki muusikalavastuses "Lauritsa lubadus" . 2015. aasta mais osales orkester Kuusalu Keskkooli staadionil Kuusalu valla aukodaniku Veljo Tormise juubeli tähistamiseks toimunud vabaõhukontserdil "Regivärss ja Karuäke". Orkester on osalenud ka 2011., 2014. ja 2017. aasta laulupeol.
Pierce LePage

Pierce LePage (sündinud 22. jaanuaril 1996 Whitbys) on Kanada kümnevõistleja, maailmameister (2023). 
Ta võitis 2018. aasta Rahvaste Ühenduse mängudel Gold Coastis 8171 punktiga hõbemedali.
2019. aasta Panameerika mängudel Limas võitis ta kaasmaalase Damian Warneri ja grenadalase Lindon Victori järel pronksmedali. Maailmameistrivõistlustel Dohas oli ta 8161 punktiga viies.
Tokyo olümpiamängudel sai LePage 5. koha isikliku rekordiga 8604 punkti. Ta tunnistas hiljem, et tema võistlust segas põlvevigastus .
2022. aasta maailmameistrivõistlustel Eugene'is püstitas ta isiklikud rekordid 400 meetri jooksus, 110 meetri jooksus ja kettaheites ning võitis kümnevõistluses isikliku rekordiga 8701 punkti Kevin Mayeri järel hõbemedali.
2023. aasta kergejõustiku maailmameistrivõislustel Budapestis sai ta esikoha 8909 punktiga.
"Seisuga 26. august 2023
Toomanina Suurkivi

Toomanina Suurkivi on gneissbretšast hiidrahn Lääne maakonnas Rannakülas. Rahn asub rannalähedases meres. 
Rahnu pikkus on 8,0 m, laius 7,0 m, kõrgus 6,0 m, ümbermõõt 25,0 m ning maht 250 m³. Tegemist on suurima Eesti mandriosal asuva gneissbretša rahnuga.
Rahn on alates 2021. aastast üksikobjektina looduskaitse all.
Sudise hiidrahn

Sudise hiidrahn on graniidist hiidrahn Lääne-Viru maakonnas Tidriku külas suures metsamassiivis.
Rahnu pikkus on 10,5 m, laius 7,5 m, kõrgus 4,2 m, ümbermõõt 29,7 m ning maht 230 m³. 
Rahn on lõhedeta, alt ahenev, moodustab koopataolisi eendeid, lasub peaaegu maapinnal ning on osaliselt sammaldunud.
Surnud 2023

"Sellel leheküljel loetletakse 2023. aastal surnud tuntud inimesi ja loomi.
Neoteenia

Neoteenia on juveniilsete omaduste säilimine täiskasvanuna. 
Esmalt kirjeldatud aksolotlil – kahepaiksel, kes saab paljuneda vastsestaadiumis (kullesena). 
Inimene on neoteeniline võrreldes teiste inimlastega – ta on ka täiskasvanueas vähese karvkattega, kolju sarnaneb teiste inimlaste laste koljuga, lapseea õppimisvõime kestab ka täiskasvanuna.
Mitmed koduloomad on neoteenilised võrreldes nende metsikute esivanematega. Näiteks kodusiga on paljas ja väiksemate kihvadega võrreldes metsseaga.
Rohttaimede evolutsioonilist kujunemist puudest on samuti kirjeldatud kui neoteeniat.
Termini võttis kasutusele saksa zooloog ja antropoloog Julius Kollmann 1885. aastal.
Loksa Muusikakool

Loksa Muusikakool on muusikakool Harju maakonnas Loksa linnas aadressil Tallinna tänav 47a.
Kool avati 1. septembril 1972.
Lääne-Harju Muusika- ja Kunstide Kool

Lääne-Harju Muusika- ja Kunstide Kool on huvikool Harju maakonnas Lääne-Harju vallas. Kooli juriidiline aadress on Rummu alevik, Aia tänav 5.
Huvikool loodi Paldiski Muusikakooli ja Vasalemma Kunstide Kooli ühendamisel 1. septembril 2021. Selles oli asutamise ajal seitse õppekohta: Paldiskis Ühisgümnaasiumis, Paldiski Vene Põhikoolis, Rummus, Padise rahvamajas, Vasalemma Põhikoolis, Leholas ja Laulasmaal. 2023. aasta seisuga on koolil üheksa õppekohta.
Kooli direktor on Mihkel Tikerpalu.
Klooga õppekoht.
Lääne-Harju Kultuurikeskus (Aedlinna tee 3, Klooga)
Õppida saab kujutavat kunsti, kitarri, klaverit ja tantsu.
Laulasmaa õppekoht.
Laulasmaa Kool (Kloogaranna tee 20, Laulasmaa küla)
Õppida saab klaverit, viiulit ja solfedžot.
Lehola õppekoht.
Lehola Lasteaed-Algkool (Orisküla tee 20, Lehola küla)
Õppida saab klaverit.
Padise õppekoht.
Padise rahvamaja (Padise küla)
Õppida saab puupuhkpille, vaskpuhkpille, solfedžot ja muusikalugu, löökpille. Tegutseb Padise Puhkpilliorkester, Padise RahvaTeater ja teatristuudio.
Paldiski Peetri õppekoht.
Paldiski Vene Põhikool (Peetri 26, Paldiski)
Õppida saab klaverit, löökpille, solfedžot ja muusikalugu.
Paldiski Rae õppekoht.
Paldiski Ühisgümnaasium (Rae 56, Paldiski)
Õppida saab klaverit, kitarri, viiulit, puupuhkpille, tšellot, solfedžot ja muusikalugu ja tantsu. Tegutseb nii keelpilliorkester kui ka orkester.
Risti õppekoht.
Risti Kool (Harju-Risti)
Õppida saab klaverit.
Rummu õppekoht.
Rummu (Aia 5)
Õppida saab klaverit, kitarri, solfedžot ja muusikalugu, tantsu ja kujutavat kunsti.
Vasalemma õppekoht.
Vasalemma Põhikool (Lemmaru küla)
Õppida saab klaverit, kitarri, solfedžot, puupuhkpille, vaskpuhkpille ja tantsu. Tegutseb puhkpilliorkester.
Amadou Onana

Amadou Ba Zeund Georges Mvom Onana (sündinud 16. augustil 2001 Dakaris) on Senegalis sündinud Belgia jalgpallur, kes mängib kaitsva poolkaitsjana Inglismaa Premier League'i klubis Aston Villa ja Belgia jalgpallikoondises.
Ta kuulus noorena Belgia klubidesse. 2017. aastal liitus ta Saksamaa klubiga TSG 1899 Hoffenheim, kuid Hoffenheimi põhimeeskonnas ta ei mänginud. 2020. aastal siirdus ta Saksamaa esiliigaklubisse Hamburger SV. Hooajal 2020/21 mängis ta Saksamaa esiliigas 25 mängus ja lõi kaks väravat. Hooajal 2021/22 mängis ta Prantsusmaa kõrgliigaklubis Lille.
2022. aasta augustis sõlmis ta viieaastase lepingu Inglismaa kõrgliigaklubiga Everton. Ta mängis seal kaks hooaega. 2024. aasta juulis siirdus ta 50 miljoni naelsterlingi eest Aston Villasse.
Belgia jalgpallikoondises debüteeris Onana 3. juunil 2022 UEFA Rahvuste Liiga mängus Hollandi vastu. Ta kuulus Belgia koondisse 2022. aasta maailmameistrivõistlustel ja 2024. aasta Euroopa meistrivõistlustel.
Kaspar Oja

Kaspar Oja (sündinud 30. oktoobril 1985) on Eesti majandusteadlane.
Alates 2009. aastast on ta töötanud Eesti Pangas ökonomisti ja hiljem vanemökonomistina. Alates 1. veebruarist 2022 on ta ka Eesti presidendi Alar Karise majandusnõunik.
Eichkögl

Eichkögl on vald ("Gemeinde") Austrias Steiermargi liidumaal Kagu-Steiermargi ringkonnas.
William Saliba

William Alain André Gabriel Saliba (sündinud 24. märtsil 2001 Bondys) on Prantsusmaa jalgpallur, kes mängib keskkaitsjana Inglismaa Premier League'i klubis Arsenal ja Prantsusmaa jalgpallikoondises.
2016. aastal liitus ta Prantsusmaa klubiga Saint-Étienne ning debüteeris 25. septembril 2018 Prantsusmaa kõrgliigas mängus Toulouse'i vastu. Esimesel hooajal sai ta Prantsusmaa kõrgliigas kirja 16 mängu.
2019. aasta juulis sõlmis ta pikaajalise lepingu Arsenaliga. Väidetav ülemineksumma oli 27 miljonit naelsterlingit. Hooajal 2019/20 oli ta Arsenalist laenul taas Saint-Étienne'is. Hooaja 2020/21 teises pooles oli ta laenul Prantsusmaa kõrgliigaklubis Nice ja hooajal 2021/22 Prantsusmaa kõrgliigaklubis Marseille Olympique. Hooaja 2021/22 lõpus valiti Saliba Prantsusmaa kõrgliiga hooaja parimaks noormängijaks ja liigahooaja sümboolsesse koosseisu.
Arsenali põhimeeskonnas hakkas Saliba mängima hooajal 2022/23. Inglismaa kõrgliigas tegi ta debüüdi 5. augustil 2022 hooaja avamängus Crystal Palace'i vastu. Inglismaa kõrgliigas lõi ta esimese värava sama aasta 20. augustil mängus Bournemouthi vastu.
Prantsusmaa jalgpallikoondises debüteeris Saliba 25. märtsil 2022 sõprusmängus Elevandluuranniku vastu. Ta kuulus Prantsusmaa koondisse 2022. aasta maailmameistrivõistlustel, pääsedes väljakule vaid viimases alagrupimängus Tuneesia vastu.
Märjamaa Muusika- ja Kunstikool

Märjamaa Muusika- ja Kunstikool on huvikool Rapla maakonnas Märjamaal.
Märjamaa Muusika- ja Kunstikool avati 1988. aasta sügisel.
Koolis saab õppida maalimist, joonistamist, kompositsiooni, kunstiajalugu, klaveri-, akordioni-, viiuli-, tšello-, klarneti-, trompeti-, trombooni-, metsasarve-, tuuba-, altsarve-, saksofoni-, flöödi-, kitarri-, väiksekandle- ja rahvakandlemängu.
Fehring

Fehring on vald ("Stadtgemeinde") Austrias Steiermargi liidumaal Kagu-Steiermargi ringkonnas. Maastik on lainelised künkad, mida lõikab Raabi org. Fehring asub lohus mõne meetri kõrgusel orupõhjast. Linn piirneb idas Burgenlandiga.
Ajalugu.
Fehringit in koos 40 taluga esmamainitud 1265. aasta Otakari dokumendis. Petzelsdorfi ringkonda Babenbergide 1220. aasta urbaariumis. Fehring asutati turukohana ja Austria hertsog Rudolf IV andis turuõiguse. Fehringis on kihelkonda dokumenteeritud alates 1305. aastast.
Fehringi ümbruses on olnud palju sõdu ja võitlusi, seetõttu ehitati 15. sajandil tabor.
Transport.
Fehringi raudteejaam on S3-liinide lõpp-peatus Grazist Steirische Ostbahnil.
Joe Willock

Joseph George Willock (sündinud 20. augustil 1999 Londonis) on Inglismaa jalgpallur, kes mängib poolkaitsjana Inglismaa Premier League'i klubis Newcastle United.
2004. aastal liitus ta Londoni Arsenali noorteakadeemiaga. Arsenali põhimeeskonnas debüteeris ta 20. septembril 2017 EFL Cup'i mängus Doncaster Roversi vastu. Inglismaa kõrgliigas tegi ta debüüdi 15. aprillil 2018 mängus Newcastle Unitedi vastu. Esimese värava lõi ta Arsenali särgis 29. novembril 2018 UEFA Euroopa Liiga alagrupimängus Poltava Vorskla vastu.
2019. aasta septembris sõlmis ta Arsenaliga uue pikaajalise lepingu. Hooajal 2019/20 lõi ta kokku viis väravat, sealhulgas ühe, 25. juunil 2020 mängus Southamptoni vastu, Inglismaa kõrgliigas. Hooaja 2020/21 Euroopa Liiga alagrupiturniiril lõi ta kolm väravat.
2021. aasta veebruaris läks ta laenule Newcastle Unitedi. 6. veebruaril lõi ta oma debüütmängus Southamptoni vastu kohe värava. Ta lõi 14 mänguga Inglismaa kõrgliigas kaheksa väravat, sealhulgas värava kuues mängus järjest – 21 aasta ja 272 päeva vanuselt sai ta Inglismaa kõrgliigas noorimaks, kes seda suutnud on. Ta lõi värava ka Premier League'i hooaja viimases mängus, millega kordas Alan Shearerile kuuluvat klubi rekordit. 2021. aasta mais valiti Willock Premier League'i maikuu parimaks mängijaks. 2021. aasta augustis sõlmis Willock Newcastle Unitediga püsiva kuueaastase lepingu.
Aastatel 2014–2020 mängis Willock Inglismaa noortekoondistes.
Tema vanemad vennad Matty ja Chris Willock on samuti jalgpallurid. Willocki vennad on Montserrati päritolu.
Robert Sánchez

Robert Lynch Sánchez (sündinud 18. novembril 1997 Cartagenas) on Hispaania jalgpallur, kes mängib väravavahina Inglismaa Premier League'i klubis Londoni Chelsea ja Hispaania jalgpallikoondises.
Ta kuulus kõigepealt Hispaania klubidesse, seahulgas 2010–2013 Levante noortesüsteemi, seejärel liitus Brighton &amp; Hove Albioniga. Esimese profilepingu sõlmis ta klubiga 2015. aastal. Hooajal 2018/19 oli ta laenul Inglismaa tugevuselt neljanda liiga klubis Forest Green Rovers ja hooajal 2019/20 Inglismaa tugevuselt kolmanda liiga klubis Rochdale.
Brightoni meeskonnas debüteeris Sánchez 1. novembril 2020 mängus Tottenham Hotspuri vastu. Hooajal 2020/21 kerkis ta ka Brightoni esiväravavahiks. 2021. aasta veebruaris sõlmis ta klubiga uue nelja ja poole aasta pikkuse lepingu.
Suvel 2023 liitus Sanchez ligi 23 miljoni euro eest Chelseaga.
Hispaania jalgpallikoondises tegi Sánchez debüüdi 5. septembril 2021 MM-i valikmängus Gruusia vastu, kus pääses väljakule teisel poolajal Unai Simóni asemel. Sánchez oli Hispaania koondise varuväravavaht 2021. aasta Euroopa meistrivõistlustel ja 2022. aasta maailmameistrivõistlustel.
Tema isa on Inglise-Jamaica päritolu ja ema hispaanlanna.
Petraičiai

Petraičiai (žemaidi "Petrātē") on küla Leedus Skuodase rajoonis Ylakiai vallas. Külas on Petraičiai kalmistu.
Petraičiai piirneb idas Židikai valda jääva samanimelise külaga.
Dilbikiai

Dilbikiai (žemaidi "Dėlbėkē") on küla Leedus Skuodase rajoonis Ylakiai vallas. Külas on Dilbikiai kalmistu.
Külla jääb Visgaudžiai Karstase kivi, mis asub praktiliselt Visgaudžiai küla serval ja mida kutsutakse ka Kuradikirstuks (Velnio karstas). Kivi on 4,2 meetri pikkune, 1,7 meetri laiune ja 2,2 meetri kõrgune. Kohalikud lood räägivad, et kivi alla olevat maetud kurat, selle juurde olevat maetud kirst kullaga, ja et terves selles metsas kummitavat kuratlik vaim, mis häirib hobuseid ning ei lase rahval läbi metsa minna.
Külla jääb Milijonase mägi, kus rahvajuttude kohaselt seisnud kord kirik ja linn. Katku ajal vajunud need maa alla.
Tiberiuse psalter

Tiberiuse psalter on üks neljast säilinud gallikaani psaltrist, mis loodi Inglismaal Winchesteris 11. sajandi keskpaigas või ligikaudu normanni vallutuse aastail (kolm ülejäänut on Stowe psalter, Vitelliuse psalter ja Lambethi psalter). Käsikiri asub Briti Raamatukogus kohaviida BL Cotton MS. Tiberius C.vi all ja on tänapäeval digitaliseeritult kättesaadav.
Kirjeldus.
Käsikiri koosneb 129 pärgamentlehest mõõdus 248 x 146 mm. Tekst on kirjutatud karolingide minusklis, initsiaalid on maalitud punase, sinise või rohelise värviga. Psalmide tekstis on rohkelt ridadevahelisi vanaingliskeelseid glosse ja muud mitteladinakeelset teksti. 24 lehekülge on joonistustega; 5 Taaveti elust ja 11 Kristuse elust. Raamatu peamiste algusosade esilehed on suurte initsiaalide ja mitmevärvilise akantusmotiividega servisega, nagu näiteks esimese psalmi algus leheküljel 31r. 
Psaltris on varaseim enne teksti paigutatud illustratsioonidetsükkel (lehekülgedel 7v–16r), kujundus, mis muutus järgmistel sajanditeks tavaliseks; Tiberiuse psaltri pilditsükkel kujutab stseene Taaveti ja Kristuse elust neid tüpoloogiliselt seostades. Miniatuuride monumentaalses pildikeeles on ühendatud Winchesteri anglosaksi stiil ja Utrechti psaltri ekspressiivne joonistusstiil, enamjaolt joonepõhine ja hoogne, kuid on ka üleni maalitud miniatuure, nagu troonil istuva Taaveti kujutis leheküljel 30v.
Käsikiri pole täielik, see sai kannatada tulekahjus 1731. aastal, mil hävisid esimeste lehekülgede ülanurgad. 1894. aastal köideti käsikiri uuesti ja pärgamentlehed paigutati ühekaupa suurema lehesuurusega raamatusse.
Välislingid.
Cotton MS Tiberius C VI. - Digitised Manuscripts. - British Library
Vižančiai

Vižančiai (žemaidi "Vīžonte") on küla Leedus Skuodase rajoonis Ylakiai vallas Kaltise jõe ääres.
Külas on postkontor ja raamatukogu. Sealne põhikool on Ylakiai keskkooli filiaal. Külas on kaks Vižančiai kalmistut.
Urboniškė

Urboniškė (žemaidi "Orbuonėške") on küla Leedus Skuodase rajoonis Ylakiai vallas. Urboniškė jääb Apšė jõe kaldale.
Kalvaičiai

Kalvaičiai on küla Leedus Skuodase rajoonis Ylakiai vallas. Kalvaičiai jääb Apšė jõe kaldale. Külla jääb Kalvaičiai vana kalmistu.
Milvydžiai

Milvydžiai (žemaidi "Mėlvīdē") on küla Leedus Skuodase rajoonis Ylakiai vallas Apšė jõe ääres. Külas on Milvydžiai kalmistu.
Girdeniai

Girdeniai (žemaidi "Gėrdenē") on küla Leedus Skuodase rajoonis Ylakiai vallas Apšė jõe ääres. Külas on Girdeniai kalmistu.
Külas asub Girdeniai linnamägi. Tegemist on aastal 1253 mainitud kuralaste Gėsalai linnusega. Sealne kultuurikiht sai rikutud, kui kohalik agronoom otsustas aastal 1973. korraldada talgud, kaevamaks välja väidetavat linnusesse maetud kulda. Linnus oli kasutusel I aastatuhandest EKr. kuni XIII sajandini. Aastal 1966 korraldas Leedu Ajalooinstituut linnamäel väljakaevamisi.
Visgaudžiai

Visgaudžiai (žemaidi "Vėsgaudē") on küla Leedus Skuodase rajoonis Ylakiai vallas Apšė jõe ääres.
Küla järgi on saanud Visgaudžiai Karstase kivi, mis halduslikult jääb siiski Dilbikiai külla ja mida kutsutakse ka Kuradikirstuks (Velnio karstas). Külas on Visgaudžiai I ja II kalmistu.
Karolingide minuskel

Karolingide minuskel on Karolingide dünastia järgi nimetatud kirjastiil, mis arendati Frangi riigis 8. sajandil välja kalligraafia standardina nii, et selles kirjutatud tekst, näiteks Hieronymuse Vulgata, oleks kergesti äratuntav ükskõik mis Euroopa piirkonnast pärit kirjaoskajale. Kirjastiilis arendati välja eelkõige väiketähed, suurtähtedena kasutati rooma kapitaali või untsiaali või mõlemat läbisegi, alates 11. sajandist lombardia versaali.
Kirjeldus.
Karolingide minuskel on väikese tähekehaga, tasakaalustatud ja ümarate vormidega; sellel on korrapärane ja elegantne välimus, lihtne kirjutusviis ja kergesti loetav kirjapilt. Tähed ja sõnad on selgelt eraldatud, kirjapilt on väga väheste ligatuuride ja lühenditega. Tähekujude puudub kontrast peenikeste ja paksude joonte vahel, üldvorm on ühtlane ja tasakaalustatud. Iseloomulik on kerge kalle paremale ja mõnikord kerge paksenemine ülapikendite ülemises osas.
Ajaloost.
Karolingide minuskli nimetus on sellele kirjastiilile antud kirja seotuse tõttu karolingide renessansiga Lääne-Euroopas 8. ja 9. sajandil. Uus kiri kujutas endast graafilist väljendusvahendit, mis pidi kehastama ja väljendama Karolingide keisririigi kõikehõlmavat roomalikku ja kristlikku kultuuri.
Arvatakse, et see minuskelkiri on osaliselt traditsioonide põimumise tulemus, kuid lähtub peamiselt romaani ja iiri-anglosaksi pooluntsiaalist, mida kasutati Iirimaa ja Inglismaa kloostrites, eriti äratuntav on pooluntsiaali mõju a, e, d, g, s ja t tähekujudes. Kirja kuju arvatakse pärinevat juba ajast enne 778. aastat, Corbie kloostri benediktlastest munkade skriptooriumist, seda arendas ka Yorki Alkuin, kellest sai Karl Suure nõunik ja vanaduses Toursi Püha Martini kloostri abt. Uus kiri muutus karolingide renessansi tunnuskirjaks; selle viimistlemiseks kutsus Karl 789. aastal parimad teadlased ja kunstnikud oma Aachenis asuvasse õukonda ja Toursi Püha Martini kloostri juures asuvasse kirjakooli. 
Karolingide minusklit kasutati Püha Rooma keisririigis umbes aastail 800–1200, selles kirjutati koodeksid paganlike ja kristlike tekstidega ning arvukalt õppekirjandust. Karolingide minusklis kirjutatud tekstide arv on tohutu; ainuüksi 9. sajandist on säilinud üle 7000 koodeksi, samas kui kõigist eelnenud sajanditest on neid 2000 ringis. See arv annab muuhulgas aimu ka kirjaoskuse hüppelisest suurenemisest ja vanadele eeskujudele toetuva alghariduse uuendamisest.
Kiri on hästi loetav tänapäeva lugejalegi, erandiks on untsiaalist pärit ümar t, täpita i ja pikk s. Gooti kirja kujunemisel karolingide minuskli baasil hakati viimatinimetatut pidama vanapäraseks ja see kadus käibelt, kuid 14. sajandil avastasid karolingide minuskli itaalia renessansi õpetlased ja humanistlik antiikva põhineb suuresti karolingide minuskli tähekujudel, olles omakorda vahelüliks tänapäeva trükikirja väiketähtedeni.
Margininkai

Margininkai (žemaidi "Margėninkā") on küla Leedus Skuodase rajoonis Ylakiai vallas. Külast saab alguse Apšė jõgi.
Külas kasvab looduskaitsealune Margininkai tamm. Puu ümbermõõt on 4,31 meetrit.
Muinsuskaitse all on Margininkai vana kalmistu. Kunstiväärtusteks on kalmistu ristid ja tulpkabel.
Tom Ince

Thomas Christopher Ince (sündinud 30. jaanuaril 1992 Stockportis) on Inglismaa jalgpallur, kes mängib ründav poolkaitsja, äärepoolkaitsja või ründajana Inglismaa esiliigaklubis Watford.
2008. aastal liitus ta klubiga Liverpool. Liverpooli põhimeeskonnas mängis ta ainsal korral 22. septembril 2010 Inglismaa liigakarika mängus Northampton Towni vastu. Hooaja 2010/11 keskel oli ta lühikest aega laenul Inglismaa tugevuselt kolmanda liiga klubis Notts County, kus ta lõi kuue mänguga kaks väravat.
2011. aasta augustis sõlmis ta kaheaastase lepingu Inglismaa esiliigaklubiga Blackpool. Esimesel hooajal lõi ta Blackpooli meeskonnas esiliigas kuus väravat. Läbimurre saabus järgmisel hooajal, mil ta lõi 18 väravat ja andis lisaks 14 väravasöötu – väravasöötude poolest oli ta liigas esimesel kohal. Hooaja lõpus valiti Ince Football League'i ja Blackpooli hooaja parimaks mängijaks ning Inglismaa esiliiga hooaja sümboolsesse koosseisu. Temast olid huvitatud Aston Villa ja Everton, kuid Ince jätkas ka hooajal2013/14 alguses Blackpoolis. 2014. aasta jaanuaris läks ta laenule Inglismaa kõrgliigaklubisse Crystal Palace. Inglismaa kõrgliigas debüteeris Ince 8. veebruaril 2014 mängus West Bromwich Albioni vastu ja avas seal 15. minutil kohe ka skoori, kuid see jäi tema ainsaks väravaks Crystal Palace'i meeskonnas.
2014. aasta juulis sõlmis ta kaheaastase lepingu Inglismaa kõrgliigaklubiga Hull City. Hull City meeskonnas lõi ta ainsa värava 24. septembril 2014 liigakarika mängus West Bromwich Albioni vastu. Hull Citys teda suur edu ei saatnud ning 2014. aasta oktoobris läks ta kuni aasta lõpuni laenule esiliigaklubisse Nottingham Forest. 2015. aasta veebruaris läks ta laenule esiliigaklubisse Derby County. Seal lõi Ince taas särama, kui sai hooaja 18 mänguga kirja 11 väravat. 2015. aasta juulis sõlmis Derby County temaga nelja-aastase lepingu. Derby Countys mängis Ince seejärel kaks hooaega, lüües esimesel hooajal Inglismaa esiliigas 12 ja teisel hooajal 14 väravat.
2017. aasta juulis sõlmis Ince lepingu äsja Inglismaa kõrgliigasse tõusnud Huddersfield Towniga. Hooajal 2017/18 lõi Ince Inglismaa kõrgliigas kaks väravat.
2018. aasta juulis sõlmis ta lepingu äsja Inglismaa esiliigasse kukkunud Stoke Cityga. Hooaja 2020/21 teises pooles oli ta Stoke Cityst laenul samasse liigasse kuuluvas Luton Townis. 2022. aasta jaanuaris läks ta laenule Inglismaa esiliigaklubisse Reading, kellega sõlmis sama aasta juunis kolmeaastase lepingu. 2023. aastal valiti Ince Readingi aasta mängijaks.
Pärast seda, kui Reading hooaja 2022/23 järel Inglismaa esiliigast välja langes, sõlmis Ince 2023. aasta juunis lepingu Watfordiga.
Aastatel 2009–2014 mängis Ince Inglismaa noortekoondistes.
Tema isa Paul Ince on endine jalgpallur.
Gedrimai

Gedrimai (žemaidi "Gedrėmā") on küla Leedus Skuodase rajoonis Ylakiai vallas Apšė jõe ääres.
Gedrimaisse jääb Ylakiai kalmistu.
Külla jääb looduskaitsealune Gedrimai allikas. See jääb Vindašiai talu maadele, ja nii kutsuvadki kohalikud seda Vindašiai allikaks. Allika vesi voolab välja liivasest läätsest, mis asub järvelise tekkega aleuriidikihis.
Asulat on esmamainitud 1708. aastal. Küla põhjaosas asub endine hiiemägi.
Muinsuskaitse all on osa Gedrimai vanast kalmistust. Suurem osa kalmistust on liivakarjääri rajamisel hävinud.
Alkuin

Alkuin (umbes 735 – 19. mai 804) oli anglosaksi õpetlane, Karl Suure nõuandja haridusasjus.
Ta oli oluline tegelane Karolingide renessansis, hilisem Toursi kloostri abt, kes rajas kloostrikoole ja skriptooriume.
Energiaturu Inspektsioon

Energiaturu Inspektsioon oli aastatel 1998–2007 Eesti Majandusministeeriumi ja Majandus- ja Kommunikatsiooniministeeriumi valitsemisalas tegutsenud valitsusasutus, mille põhitegevusalaks oli kütuse- ja energiaturu riikliku järelevalve teostamine ning riikliku sunni kohaldamine.
Ülesanded.
Energiaturu Inspektsiooni põhiülesanded olid:
Viliotės Užpelkis

Viliotės Užpelkis (žemaidi "Vėliuotės Ožpelkis") on küla Leedus Skuodase rajoonis Ylakiai vallas Gabižiuse jõe ääres. Külas on Užpelkė kalmistu.
Augzeliai

Augzeliai (žemaidi "Augzelē") on küla Leedus Skuodase rajoonis Ylakiai vallas Gabižiuse jõe ääres.
Aastal 1967 rajati külla raamatukogu, mille asendas hiljem raamatute laenutuspunkt.
Külas asus allikas, mille vett vanarahvas selle väidetava ravitoime pärast simapesuks ammutas.
Gricaičiai

Gricaičiai (žemaidi "Grėcātē") on küla Leedus Skuodase rajoonis Ylakiai vallas Gabižiuse jõe ääres.
Aastal 1967 rajati külla raamatukogu, mille asendas hiljem raamatute laenutuspunkt.
Mustvee Muusika- ja Kunstikool

Mustvee Muusika- ja Kunstikool on huvikool Jõgeva maakonnas Mustvee linnas.
Kool alustas tegevust 1. septembril 1995. Muusikaosakonnas sai siis õppida klaverit ja viiulit ning kunstiosakond töötas algul huviringina. 
Muusikaosakonnal on kolm õppekohta: Mustvees, Avinurmes ja Voorel. 
Alates 2020. aasta sügisest saab muusikaosakonnas õppida vaskpuhkpillidest trompetit, metsasarve, eufooniumi, trombooni ja tuubat. Peale selle saab õppida klaverit, kitarri, laulu, plokkflööti ja saksofoni.
Alates 2018. aasta juulist on kooli direktor Lauri Väinmaa.
Tallinna Pank

AS Tallinna Pank oli aastatel 1992–1998 tegutsenud Eesti krediidiasutus.
AS Tallinna Pank sai Eesti Pangalt tegevuslitsentsi 8. jaanuaril 1992.
Tallinna Pank asutati 28. veebruaril 1990 osaühinguna, 20. juunil 1991 otsustasid osanikud reorganiseerida osaühingu Tallinna Pank aktsiaseltsiks.
17. novembril 1992, kui Tartu Kommertspank läks moratooriumi alla ja seejärel sundlikvideerimisele, omandas Tallinna Pank Tartu Kommertspangale kuulunud Pärnu mnt 10 / Suur Karja 23 / Müürivahe 22 / Väike-Karja 10/12 hoone omanikfirma Eliase aktsiad koos pangaruumidega.
Tallinna Pank alustas tegevust Tallinna-keskselt, eelkõige linna ettevõtete teenindajana. Suure osa panga klientidest moodustasid väliskaubanduses osalevad eraettevõtted. Üleriigilise kontorivõrgu kujundamine sai alguse 1993. aastal Tartu Kommertspanga paremate filiaalide ostuga. 
1997. aasta oktoobris omandas Tallinna Pank 80-protsendilise osaluse Läti suuruselt üheksanda panga Saules Banka aktsiakapitalis.
1997. aastal avati kaheksakorruseline Tallinna Panga peahoone Roosikrantsi tänav 2, Kaarli puiestee ja Roosikrantsi nurgal. Panga uue hoone ehitust rahastas Tallinna Pank 40 miljoni krooniga ning Hollandi Arengu Finantskorporatsioon (FMO) 96 miljoni krooniga ja Saksa investeerimispank DEG. Hoonega kaasneva maa ostis PT Investeeringute AS 1,2 miljoni krooni eest.
Tallinna Pank tegutses iseseisvalt kuni 14. juulini 1998 ja liitus seejärel Eesti Ühispangaga. Ühinemislepingu kohaselt lõpetas Tallinna Pank tegevuse ning kõik selle õigused ja kohustused läksid üle Ühispangale. Liitunud panga nimeks jäi Eesti Ühispank.
Ylakaičiai

Ylakaičiai (žemaidi "Īlakātē") on küla Leedus Skuodase rajoonis Ylakiai vallas.
Külla jääb Paluobė linnamägi. Kohaliku legendi kohaselt olevat selle rajanud Kuramaad rüüstanud viikingite salk. Sealkandi jäid nad haigeks ja hakkasid surema. Nähes, et kulda on kaasavedamiseks liiga palju, matsid ellujäänud kulla koos oma surnutega maha ja kuhjasid selle kohale kääpa. Legend ajendas hauarüüstajaid aastail 2002 ja 2006 linnamäel kaevama, selle käigus eemaldati linnamäest kolmandik.
Teise maailmasõja järel tegutsesid külas Leedu metsavennad.
Northrop Grumman

Northrop Grumman Corporation on Ameerika Ühendriikide rahvusvaheline lennundus- ja kaitsetehnoloogia ettevõte. Firmas töötab umbes 90 000 inimest ning selle aastane tulu on üle 30 miljardi dollari. Northrop Grumman on üks maailma suurimaid relva- ja sõjatehnoloogia tootjaid. Firma oli 2022. aastal Fortune 500 edetabelis 101. kohal.
Northrop Grumman moodustati 1994. aastal Northrop Corporationi ja Grumman Aerospace Corporationi ühinemisel. Hiljem on firma korduvalt laienenud, ostes mitmeid firmasid, sealhulgas näiteks Westinghouse Electronic Systemsi, Xetron Corporationi, Litton Industriesi ja Orbital ATK. 
Tänapäeval on firma jaotatud neljaks peamiseks ärivaldkonnaks: aeronautikasüsteemid, missiooni süsteemid, kosmosesüsteemid ja kaitsesüsteemid. Firma töötab paljusid erinevaid mehitatud ja mehitamata õhusõidukeid, radareid, kosmoselaevu ja muud. Northrop Grumman juhib strateegilise pommitaja B-21 Raideri arendust, mis tulevikus asendab sama firma toodetud B-2 Spiriti. Firma muude projektide hulgas on James Webbi kosmoseteleskoop ja NASA Space Launch Systemi tahkekütuskiirendite tootmine.
Truumanni kivid

Truumanni kivid ehk Kalevipoja kivid ehk Võnnu Saare Suurkivid on kaks lähestikku paiknevat rabakivist hiidrahnu ja kolm väiksemat rahnu Lääne maakonnas Saare külas.
Hiidrahnudest suurim on lõunapoolne rahn (II). Selle pikkus on 11,4 m, laius 7,3 m, kõrgus 5,1 m, ümbermõõt 30,0 m ja maapealse osa maht 185 m³. 
Põhjapoolse (I) rahnu pikkus on 11,0 m, laius, 7,3 m, kõrgus 3,3, m, ümbermõõt 28,9 m ja maapealse osa maht 86 m³.
Kividevaheline kaugus on 3,5 m. Rahnud on sirgete külgedega, mis osalt püstloodsed või eenduvad; laed on kaldtasandid langusega põhja või kirdesse. Mõlema lae serval on vallitaoline kõrgend.
Kivid on varem moodustanud ühe tervikliku hiidrahnu. G. Helmersen oletab rahnude lagunemist välgulöögi tagajärjel, tuues tõestuseks rahnude hea kokkusobitavuse ja mustja klaasistunud pinna. Seletusviis on kaheldav, kuna rahnud paiknevad teineteise suhtes nihutatult ja klaasjaks pinnaks on ekslikult peetud veest sadestunud mustjat kilet. Kahtlematult on rahnud pärit ühest monoliidist, mis on lagunenud tõenäoliselt mandrijääst väljasulamisel. Enn Pirruse rekonstruktsiooni järgi (asetades väiksema rahnu serviti suurema põhjapoolsema osale) olnuks rahn Eesti kõrgeim – 11,5 m. Rekonstruktsiooni muudab usaldusväärseks rahne läbiv peeneteralise roosaka apliidi soon.
Muistendi järgi olevat Kalevipoeg visanud kivi Vedraka Pataka mäelt Haapsalu lossi torni peale. Poolel teel langenud see maha ja otsast tulnud tükk ära.
Hiidrahnud on alates 1937. aastast üksikobjektina looduskaitse all ning asuvad Silma looduskaitseala territooriumil.
Narva-Jõesuu Laste Muusika- ja Kunstikool

Narva-Jõesuu Laste Muusika- ja Kunstikool on huvikool Narva-Jõesuus aadressil Kesk tänav 3.
Kool alustas tegevust 1988. aasta detsembris. Õppida saab klaverit, akordionit, kitarri, plokk-flööti, flööti, viiulit. 1996. aastal avati ka soololaulu klass.
1996. aastal viidi kool ahjuküttega puumajast Kudruküla tänaval üle kolmekorruselisse hoonesse Metsa tänaval Narva-Jõesuu Kultuurikeskuse ruumidesse. 2011. aasta jaanuaris koliti kool hoonesse aadressil Kesk tänav 3.
SMACS J0723.3–7327

SMACS J0723.3–7327, tihti ka lihtsalt SMACS 0723, on galaktikaparv Maast umbes 4 miljardi valgusaasta kaugusel Lendkala tähtkujus.
Galaktikaparv on vaadeldav lõunataevas ning seda on sageli pildistanud kosmoseteleskoobid. SMACS 0723 oli sihtmärgiks James Webbi kosmoseteleskoobile, kui see pildistas oma esimese süvavaate, jäädvustades astronoomilisi objekte, mis olid kuni 13,1 miljardit aastat vanad. Teistest kosmoseteleskoopidest on seda pildistanud Hubble'i, Plancki ja Chandra kosmoseteleskoobid.
Lloyd Kelly

Lloyd Casius Kelly (sündinud 6. oktoobril 1998 Bristolis) on Inglismaa jalgpallur, kes mängib kaitsjana Inglismaa Premier League'i klubis Newcastle United. Ta mängib põhiliselt keskkaitsjana, kuid võib mängida ka vasakkaitsja positsioonil.
Ta alustas klubikarjääri kodulinnaklubis Bristol City, millega liitus 2011. aastal. Klubi põhimeeskonnas debüteeris ta 8. augustil 2017 EFL Cup'i mängus Plymouth Argyle'i vastu. Inglismaa esiliigas debüteeris ta Bristol City meeskonnas 23. detsembril 2017 mängus Queens Park Rangersi vastu ja lõi esimese värava kolm päeva hiljem mängus Readingi vastu. Hooajal 2018/19 kindlus ta koha Bristol City põhikoosseisus.
2019. aasta mais siirdus ta umbes 19 miljoni naelsterlingi eest AFC Bournemouthi. Bournemouthi põhikoosseisu kuulub Kelly alates hooajast 2020/21. 2022. aastal kindlustas ta Bournemouthiga pääsu tagasi Inglismaa kõrgliigasse. Hooajal 2021/22 valiti Kelly lisaks Inglismaa esiliiga hooaja sümboolsesse koosseisu.
2024. aasta juunis sõlmis ta lepingu Newcastle Unitediga.
Aastatel 2017–2021 mängis Kelly Inglismaa noortekoondistes.
Kelly on Jamaica päritolu.
Rooslepa Laevarahn

Rooslepa Laevarahn on rabakivist hiidrahn Lääne maakonnas Rooslepa külas metsas.
Kivi pikkus on 11,0 m, laius 7,0 m, kõrgus 4,5 m, ümbermõõt 28,9 m ning maapealse osa maht 170 m³.
Rahn on laevakujukline, alt ahenev, pikliku korrapäratu kuju ja püstiste, 3-4 m kõrguste seintega. See on tugevasti sammaldunud. Rahn paikneb niiskes tihedas kuuse-lepa-kase segametsas. Rahnus esineb subhorisontaalseid, pisut kallakuid lõhesid; põhjaotsa eenduval osal on üks rahnu läbiv lõhe.
Rahn on alates 2021. aastast üksikobjektina looduskaitse all.
Tõugu Saunakivi

Tõugu Saunakivi on gneissgraniidist hiidrahn Lääne-Viru maakonnas Tõugu külas. 
Rahnu pikkus on 10,1 m, laius 5,6 m, kõrgus 3,4 m ja ümbermõõt 26,4 m.
Rahn on piklik ja püstseinaline. Selle lagi on sammaldunud, oksarisu ning metsakõduga kaetud. Veidi ümardunud hari meenutab katust – siit Saunakivi nimetuski. Rahn lasub peaaegu tervikuna maapinnal, edelaküljel on nurkjas sisselõige. Lääneotsas on näha pegmatiit-kvartsisoon.
Rahn pole üksikobjektina looduskaitse all, kuid asub Lahemaa rahvuspargi territooriumil.
Lehtmetsa rändrahn

Lehtmetsa rändrahn on rabakivist hiidrahn Harju maakonnas Naissaarel Tagakülas.
Rahnu pikkus on 10,3 m, laius 7,4 m, kõrgus 3,3 m ja ümbermõõt 30,8 m.Teises allikas on samade joonmõõtmete juures esitatud ümbermõõduks 30,3 m.
Tegemist on omapärase, kahe avalõhe poolt kolmeks eraldi plokiks jaotatud püstseintega rahnuga. Põhjapoolsesse lõhesse langenud kiviplokk moodustab omapärase "silla". Avalõhedesse saab osaliselt siseneda. On ka rohkesti kinnislõhesid, enamasti vertikaalsuunaliselt kulgevaid. Rahnu kirdenurgalt on eraldunud tükk - selle kohal moodustub madal aste. Lõhede tõttu on rahnu pealispind tugevasti sammaldunud.
Rahn on alates 2006. aastast üksikobjektina looduskaitse all ning asub Naissaare looduspargi territooriumil.
Jasmine Camacho-Quinn

Jasmine Camacho-Quinn (sündinud 21. augustil 1996 Charlestonis) on Puerto Rico tõkkejooksja, olümpiavõitja.
Ta tuli 2021. aastal toimunud Tokyo olümpiamängudel 100 meetri tõkkejooksus olümpiavõitjaks. Sellega sai temast Monica Puigi järel teine Puerto Rico sportlane, kes võinud olümpiamängudel kuldmedali. Poolfinaalis jooksis ta rahvusrekordi 12,26 sekundit, millega jagab kõigi aegade edetabelis 7. kohta. 
2022. aasta maailmameistrivõistlustel võitis ta Tobi Amusani ja Britany Andersoni järel ajaga 12,23 pronksmedali. Finaali ajal puhunud lubatust tugevama taganttuule tõttu ei arvestata tulemust rekordina.
2024. aasta suveolümpiamängudel Pariisis võitis ta Masai Russelli ja Cyréna Samba-Mayela järel pronksmedali ajaga 12,36.
Camacho-Quinnile kuuluvad ka Puerto Rico rekordid 100 meetri, 150 meetri ja 300 meetri jooksus ning siserekordid 200 meetri ja 300 meetri jooksus ning 60 meetri tõkkejooksus.
Isiklikku.
Jasmine Camacho-Quinni isa James Quinn on endine tõkkejooksja ja ema María Milagros Camacho endine sprinter ja kaugushüppaja. Camacho-Quinni vend on Ameerika jalgpallur Robert Quinn.
Sidani rahn

Sidani rahn ehk Sidani kivi on migmatiidist hiidrahn Jõgeva maakonnas Raadna külas metsamassiivis.
Rahnu pikkus on 11,0 m, laius 9,0 m, kõrgus 2,5 m, ümbermõõt 29,9 m ning maht 49 m³.
Rahn on lapiku pätsi kujuline, alusel laienev ja küllaltki korrapäratu kontuuriga pinnasesse laskuv. Lagi kumer, kuid lõhedest tingitud astmeliste murdepindadega. Kaetud suures osas samblaga.